b'\n_START_ARTICLE_\nCarmen (opera)\n_START_PARAGRAPH_\nCarmen [k\xc3\xa1rmen] je opera v \xc5\xa1tirih dejanjih Georga Bizeta. Libreto sta po noveli Prosperja Merimeeja napisala Henri Meilhac in Ludovic Hal\xc3\xa9vy. Premiera opere je bila 3. marca 1875 v Parizu. Predstava je v za\xc4\x8detku dobro kazala, potem pa so ob\xc4\x8dinstvo vznemirile nove slogovne prvine v delu in kritiki so opero raztrgali. Merim\xc3\xa9jevi zgodbi so o\xc4\x8ditali, da je prosta\xc5\xa1ka, glasbo pa so o\xc5\xbeigosali, \xc4\x8de\xc5\xa1 da je\xc2\xa0\xc2\xbbWagnerjanska\xc2\xab\xc2\xa0in\xc2\xa0\xc2\xbbdisonantna\xc2\xab. Tri mesece kasneje je Bizet umrl v veri, da je Carmen neuspe\xc5\xa1no delo. Kmalu pa so opero za\xc4\x8deli vsi hvaliti; med prvimi geniji kot \xc4\x8cajkovski, Brahms, Wagner in Nietzsche. Posebno veliki filozof ni skoparil s hvalo in jo je temeljito raz\xc4\x8dlenil v znamenitem spisu Primer Wagner (Der Fall Wagner, 1888), ki ga je zapisal tik, preden mu je bolezen vzela razum, v poslednjem naporu, da bi razkrinkal malike evropske civilizacije in z vso ostrino \xc5\xa1e enkrat zastavil njena klju\xc4\x8dna vpra\xc5\xa1anja. Predstavljajo dodatno zgostitev za tiste \xc4\x8dase \xc5\xa1okantnega sporo\xc4\x8dila opere. Bizetova mojstrovina je z enkratno skladnostjo o\xc5\xbeivila literarno predlogo in lik usodne \xc5\xbeenske povzdignila v mit. Opera je \xc5\xa1e danes izjemno priljubljena. Njena glasbena in \xc4\x8dlove\xc5\xa1ka zgodba je tako sugestivna, da so jo ne\xc5\xa1tetokrat prirejali, ekranizirali, filmali in uprizarjali. Bizet, ki je bil eden najspretnej\xc5\xa1ih mojstrov orkestracije svojega \xc4\x8dasa (o tem pri\xc4\x8da med drugim njegova  prozorna, schubertovska Simfonija v C-duru), je najbolj u\xc4\x8dinkovite trenutke opere priredil za simfoni\xc4\x8dni orkester v dveh suitah. Veliki \xc5\xa1panski violinist Pablo de Sarasate (1844 - 1908) je njene melodije predelal v virtuozno suito za violino, ki je do danes preizkusni kamen za vsakega mojstra na tem instrumentu. Med najbolj znane predelave sodi tudi baletna suita Carmen Rodiona \xc5\xa0\xc4\x8dedrina (*1932), ki jo je posvetil svoji \xc5\xbeeni, slavni balerini Maji Pliseckaji. _NEWLINE_Bizetova opera je pokazala tak\xc5\xa1no zmo\xc5\xbenost pre\xc5\xbeivetja in spodbudila toliko obdelav in interpretacij zato, ker je Bizet ustvaril vrsto izjemno prepoznavnih pa vendar nikakor ne trivialnih melodij, pa tudi zato, ker v njej \xc4\x8dutimo nepomirljiva nasprotja: boj za prevlado med mo\xc5\xa1kim in neodvisno, neukrotljivo \xc5\xbeensko naravo, nasprotje med civilizacijo in divjim svetom Ciganov in tihotapcev, ki mu pripada Carmen, notranji boj don Jos\xc3\xa9ja, nasprotje med vodenim, kolektivnim svetom toba\xc4\x8dne tovarne in svobodnim \xc5\xbeivljenjem junakinje, nasprotje med hladnim celinskim svetom, ki mu pripadamo, in utripajo\xc4\x8dim Mediteranom, ki poje v Bizetovi glasbi.\n_START_SECTION_\nVsebina\n_START_PARAGRAPH_\nGodi se leta 1820 v Sevilji in njeni okolici.\n_START_SECTION_\nPrvo dejanje\n_START_PARAGRAPH_\nTrg pred tovarno cigaret v Sevilli._NEWLINE_Moralesa in njegove vojake dolgo\xc4\x8dasi stra\xc5\xbea na mirnem trgu. Pride Mica\xc3\xabla, ki i\xc5\xa1\xc4\x8de Jos\xc3\xa9ja, svojega zaro\xc4\x8denca in vojaka na dol\xc5\xbenosti v Sevilli. Vojaki jo predrzno ogovorijo in jo posku\xc5\xa1ajo za zabavo zadr\xc5\xbeati v svoji dru\xc5\xbebi. Mica\xc3\xabla jim uide. Kmalu pride Jos\xc3\xa9. Medtem v tovarni zazvoni za odmor in cigaretarice se gredo osve\xc5\xbeit na trg. Med njimi je Carmen. Mo\xc5\xa1ki jo po\xc5\xbeeljivo opazujejo in spra\xc5\xa1ujejo, ali jih bo ljubila. Carmen jim v habaneri odgovori, da ljubi tistega mo\xc5\xa1kega, ki ji ljubezni ne vra\xc4\x8da. Ko jo spodbujajo, naj vendarle izbere ljubimca, vr\xc5\xbee ro\xc5\xbeo pred Jos\xc3\xa9ja. Jos\xc3\xa9 obstane kot uro\xc4\x8den. Iz sanjarjenja ga povle\xc4\x8de Mica\xc3\xabla, ki mu izro\xc4\x8di pismo in pritisne materin poljub. Jos\xc3\xa9ja zajame domoto\xc5\xbeje. \xc4\x8cim Mica\xc3\xabla odide, zasli\xc5\xa1i krike iz tovarne. \xc5\xbdenske prite\xc4\x8dejo na trg. Jos\xc3\xa9 in njegov poveljnik Zuniga izvesta, da se je Carmen stepla. Zuniga sku\xc5\xa1a izpra\xc5\xa1ati Carmen, vendar se ta ne meni zanj in zgolj posmehljivo prepeva. Zuniga uka\xc5\xbee Jos\xc3\xa9ju, naj jo aretira in pospremi v zapor. Vendar Carmen s svojo segidiljo kaj hitro zapelje Jos\xc3\xa9ja in ga napelje na to, da jo izpusti. Vojaki zdaj primejo Jos\xc3\xa9ja, ker je Carmen omogo\xc4\x8dil, da je u\xc5\xa1la.\n_START_SECTION_\nDrugo dejanje\n_START_PARAGRAPH_\nVe\xc4\x8der v gostilni Lillasa Pastie._NEWLINE_Carmen in njeni prijateljici Frasquita in Mercedes pojejo in ple\xc5\xa1ejo. Zuniga sku\xc5\xa1a zapeljati Carmen, vendar je v njenih mislih Jos\xc3\xa9, ki je bil zaradi nje zaprt cel mesec. V gostilno stopi sloviti bikoborec Escamillo. Dru\xc5\xbeba ga glasno pozdravi. Escamillo v zahvalo zapoje pesem in svoje \xc4\x8dare preizku\xc5\xa1a na po\xc5\xbeeljivi Carmen, ki pa ga lahkotno zavrne. Tihotapca Dancairo in Remendado razpravljata s Carmen in njenimi prijateljicami o svojih na\xc4\x8drtih. Vendar Carmen ne odide z njimi; \xc4\x8daka Jos\xc3\xa9ja. Ta prepevaje naposled prispe in ostane sam s Carmen. Carmen ga sprva izziva z zgodbami o svojem plesu, nato pa ga za\xc4\x8dne zapeljevati. Njeno pesem prekinejo trobente, ki kli\xc4\x8dejo vojake v voja\xc5\xa1nico. Jos\xc3\xa9 bi moral oditi, a je Carmen razjarjena, ker jo ho\xc4\x8de pustiti samo in ubogati voja\xc5\xa1ki ukaz. Jos\xc3\xa9 ji zagotavlja, da ji je resni\xc4\x8dno vdan; zapoje arijo z ro\xc5\xbeo. Carmen zahteva, naj ji vdanost doka\xc5\xbee s tem, da se pridru\xc5\xbei tihotapcem in zbe\xc5\xbei skupaj z njo. Jos\xc3\xa9 jo zavrne in \xc5\xbeeli oditi, vendar ga preseneti Zuniga. Zuniga in njegov poveljnik sta pripravljena za boj s tihotapci, vendar ju cigani hitro razoro\xc5\xbeijo in odpeljejo. Jos\xc3\xa9 nima ve\xc4\x8d izbire \xe2\x80\x93 cigani so ga postavili na njihovo stran; zdaj mora zbe\xc5\xbeati s Carmen.\n_START_SECTION_\nTretje dejanje\n_START_PARAGRAPH_\nKamnita soteska._NEWLINE_Tihotapci \xc5\xa1tejejo svoj izkupi\xc4\x8dek. Med njimi je tudi Jos\xc3\xa9, ki ga Carmen ne ljubi ve\xc4\x8d, saj je dojela, da ji ni kos. Zdaj \xc5\xbeeli omre\xc5\xbeiti Escamilla. Carmen, Frasquita in Mercedes prerokujejo usodo iz kart. Karte napovejo Frasquiti in Mercedes ljubezen in bogastvo, Carmen pa smrt. Tihotapci medtem na\xc4\x8drtujejo nove podvige. V bli\xc5\xbeini se je zna\xc5\xa1la Mica\xc3\xabla, ki i\xc5\xa1\xc4\x8de Jos\xc3\xa9ja. K tihotapski dru\xc5\xbebi pride tudi Escamillo; Mica\xc3\xabla se skrije. Escamillo zaupa Jos\xc3\xa9ju, da je zaljubljen v Carmen, in mu pove zgodbo o Carmen in nekem vojaku, ne da bi se zavedal, da je ta vojak prav Jos\xc3\xa9. Med tekmecema se razvname spopad, ki ga \xc5\xa1e pravo\xc4\x8dasno prekinejo tihotapci. Escamillo povabi tihotapce in Carmen na bikoborbo in odide. Zdaj se Mica\xc3\xabla poka\xc5\xbee Jos\xc3\xa9ju in mu posreduje materino \xc5\xbeeljo, naj jo \xc4\x8dim prej obi\xc5\xa1\xc4\x8de. Sprva Jos\xc3\xa9 no\xc4\x8de pro\xc4\x8d od Carmen, popusti \xc5\xa1ele, ko mu Mica\xc3\xabla pove, da je mati na smrtni postelji. Preden odide, se Jos\xc3\xa9 zaobljubi, da se bo vrnil k Carmen. V daljavi se \xc5\xa1e sli\xc5\xa1i Escamillov glas, ki Carmen povsem prevzame in razbesni Jos\xc3\xa9ja.\n_START_SECTION_\n\xc4\x8cetrto dejanje\n_START_PARAGRAPH_\nTrg pred areno v Sevilli._NEWLINE_Mno\xc5\xbeica prihaja na bikoborbo in pozdravlja kvadriljo. Mno\xc5\xbeica pozdravi tudi Escamilla in Carmen, ki v duetu poveli\xc4\x8dujeta slavo in ljubezen. Carmen doda, da \xc5\xa1e nikoli ni ljubila tako mo\xc4\x8dno kot zdaj. Frasquita opozori Carmen, da je v mno\xc5\xbeici skrit besni Jos\xc3\xa9. Ves obupan, jo Jos\xc3\xa9 ustavi, preden vstopi v areno, in \xc5\xa1e zadnji\xc4\x8d, skoraj blazen od ljubosumja, terja od nje ljubezni in zvestobe. Pri tem vztraja, tudi ko mu Carmen odlo\xc4\x8dno zabrusi, da ga ne ljubi. Jos\xc3\xa9 se komaj zadr\xc5\xbeuje, in ko Carmen zani\xc4\x8dljivo vr\xc5\xbee vanj prstan, ki ji ga je neko\xc4\x8d podaril v dokaz ljubezni, ji zarine no\xc5\xbe v srce. Carmen izdihne v trenutku, ko iz arene zadoni hru\xc5\xa1\xc4\x8d ob Escamillovi zmagi. Gledalci, ki jih je bikoborba razvnela, prite\xc4\x8dejo iz arene in Jos\xc3\xa9 pred vsemi prizna: \xc2\xbbJaz sem jo umoril. Ah, Carmen! Moja ljubljena Carmen!\xc2\xab_NEWLINE_Vir: Smiljan Samec: Operne zgodbe'